РЕПУБЛИКА СРБИЈА ПРВА ТАЧКА

НАРОДНА СКУПШТИНА ДНЕВНОГ РЕДА

Одбор за финансије, републички буџет **РЕСТРИКТИВНО**

и контролу трошења јавних средстава

11 Број 06-2/33-18

8. март 2018. године

Б е о г р а д

ЗАПИСНИК

38. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 8. МАРТА 2018. ГОДИНЕ

Седница је почела у 13,40 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Оливера Пешић, Србислав Филиповић, Милорад Мијатовић, Милан Лапчевић и Золтан Пек.

Седници су присуствовали заменици чланова Одбора: Ђорђе Милићевић (заменик Душана Бајатовића) и Светлана Б.Петровић (заменик Моме Чолаковића).

Седници нису присуствовали чланови Одбора: Соња Влаховић, Зоран Красић, Милорад Мирчић, Саша Радуловић, Горан Ћирић, Војислав Вујић, нити њихови заменици.

Седници су, на позив председника Одбора, присуствовали Бранислав Зороја, виши саветник у Сектору за монетарне операције Народне банке Србије и председник Преговарачке групе за Поглавље 17, Дејан Девић, генерални директор Дирекције за законодавно-правне послове Народне банке Србије, Снежана Маџаревић, виши саветник у Дирекцији за законодавно-правне послове Народне банке Србије, Љубица Матић, Сектор за макроекономске и фискалне анализе у Министарству финансија, Јелена Ранчић, Сектор за макроекономске и фискалне анализе у Министарству финансија, Верица Игњатовић, в.д. помоћника Сектора за међународну сарадњу у Министарству финансија и Јелена Јевтовић, шеф Одсека за координацију послова европских интеграција у Министарству финансија и заменик секретара Преговарачке групе за Поглавље 17.

На предлог председника Одбор је, једногласно, утврдио следећи

Д н е в н и р е д:

1. Разматрање Предлога преговарачке позиције Републике Србије за Међувладину конференцију о приступању Републике Србије Европској унији за Поглавље 17 - Економска и монетарна политика, који носи ознаку „РЕСТРИКТИВНО“;

1. Покретање поступка за избор члана Комисије за хартије од вредности.

Пре преласка на рад по утврђеном дневном реду Одбор је, једногласно, усвојио записник са 37.седнице Одбора.

На основу члана 255. став 3. Пословника Народне скупштине, чланови Одбора: Горан Ковачевић, Србољуб Филиповић, Оливера Пешић, Александра Томић, Зоран Бојанић, Ђорђе Милићевић и Милорад Мијатовић, упутили су образложени предлог да седница, у делу у коме ће се разматрати тачка 1 - Предлог преговарачке позиције Републике Србије у оквиру Међувладине конференције о приступању Републике Србије Европској унији за Поглавље 17 – Економска и монетарна политика, буде **затворена** за јавност. Ово с обзиром на то да овај документ, у складу са чланом 10а Уредбе о канцеларијском пословању органа државне управе, носи ознаку „рестриктивно“, односно да садржи податке који су по својој природи осетљиви.

О овом предлогу, у складу са Пословником, Одбор је, у складу са наведеним чланом Пословника Народне скупштине, одлучивао без претреса.

На предлог председника Одбор је већином гласова (са 10 гласова „за“, један члан Одбора није гласао) усвојио предлог Одбора да се прва тачка дневног реда затвори за јавност.

**Прва тачка дневног реда**: **Разматрање Предлога преговарачке позиције Републике Србије за Међувладину конференцију о приступању Републике Србије Европској унији за Поглавље 17- Економска и монетарна политика, који носи ознаку „РЕСТРИКТИВНО“.**

Бранислав Зороја, виши саветник у Сектору за монетарне операције Народне банке Србије и председник Преговарачке групе за Поглавље 17 и Љубица Матић, Сектор за макроекономске и фискалне анализе у Министарству финансија представили су Предлог преговарачке позиције за Поглавље 17 – Економска и монетарна политика.

Поводом ове тачке дневног реда није било дискусије.

Одбор је одлучио (са десет гласова „за“, један члан Одбора није гласао) да Одбору за европске интеграције, на основу члана 55. Пословника Народне скупштине и тачке 3. Одлуке о поступку разматрања предлога преговарачке позиције у процесу преговора о приступању Републике Србије Европској унији, поднесе следећи

И З В Е Ш Т А Ј

Одбор за финансије, републички буџет и контролу трошења јавних средстава већином гласова даје позитивно мишљење на Предлог преговарачке позиције Републике Србије за Међувладину конференцију о приступању Републике Србије Европској унији за Поглавље 17 - Економска и монетарна политика.

За известиоца Одбора на седници Одбора за европске интеграције одређена је др Александра Томић, председник Одбора.

Одбор је, на основу члана 256. Пословника Народне скупштине, већином гласова (са десет гласова „за“, један члан Одбора није гласао) донео одлуку да дâ следеће саопштење за јавност са ове седнице:

„Одбор за финансије, републички буџет и контролу трошења јавних средстава је, на седници одржаној 8. марта 2018. године, у делу седнице који је био затворен за јавност, размотрио и дао позитивно мишљење на Предлог преговарачке позиције Републике Србије за Међувладину конференцију о приступању Републике Србије Европској унији за Поглавље 17 - Економска и монетарна политика.“

Након завршетка прве тачке дневног реда седница је отворена за јавност.

**Друга тачка дневног реда:**  **Покретање поступка за избор члана Комисије за хартије од вредности.**

Председник Одбора је подсетила чланове да је Одбор, на 35. седници 12. децембра 2017. године, утврдио Предлог одлуке о престанку функције члану Комисије за хартије од вредности Жарку Милићевићу, који је поднео оставку. Предлог ове одлуке уврштен је у дневни ред седнице Народне скупштине која је управо у току. Због тога је непходно да Одбор, у складу са чланом 245. Закона о тржишту капитала, покрене поступак за избор једног члана Комисије за хартије од вредности.

Чланом 245. Закона прописано је да Комисија има пет чланова, укључујући и председника Комисије. Председника и чланове Комисије бира и разрешава Народна скупштина Републике Србије на предлог надлежног радног тела за послове финансија Народне скупштине Републике Србије. Ако председнику, односно члану Комисије престане функција пре истека мандата, нови председник, односно члан Комисије бира се на период до истека мандата председника, односно члана коме је функција престала.

Полазећи од ових одредаба Закона, потребно је да се изабере један члан Комисије, са мандатом који ће трајати до истека мандата од пет година на који је, 23. новембра 2016. године, изабран Жарко Милићевић. Одбор треба да упути допис свим посланичким групама са позивом да своје предлоге кандидата за члана Комисије, са биографијом и изјавом о прихватању кандидатуре, доставе у одређеном року. Одбор је једногласно одлучио да то буде рок од 15 дана, као и да кандидат за члана Комисије достави Одбору свој план и програм рада.

По добијању предлога кандидата, у складу са чланом 203. Пословника Народне скупштине, Одбор ће организовати разговор са кандидатима, након чега ће утврдити предлог одлуке о избору члана Комисије и упутити Народној скупштини на разматрање и усвајање.

Поводом ове тачке дневног реда није било дискусије.

Седница Одбора је закључена у 14,10 часова.

Седница је тонски снимана.

СЕКРЕТАР ПРЕДСЕДНИК

Љиљана Милетић Живковић др Александра Томић